चोटपीडित मछिन्द्रको जित
मोफसलमा आयोजित गोल्डकपहरूलाई नेपालमा ‘प्रि–सिजन’ मान्न सकिन्छ । किनकि राजधानीमा लिग सुरु हुनुअघि यहाँका क्लबहरू मोफसलका नकआउट प्रतियोगिता खेल्न व्यस्त हुन्छन् । यस्तो परम्पराले सहिद स्मारक ‘ए’ डिभिजन लिग २०७९–८० अघि पनि निरन्तरता पायो ।
काठमाडौँ — मोफसलमा आयोजित गोल्डकपहरूलाई नेपालमा ‘प्रि–सिजन’ मान्न सकिन्छ । किनकि राजधानीमा लिग सुरु हुनुअघि यहाँका क्लबहरू मोफसलका नकआउट प्रतियोगिता खेल्न व्यस्त हुन्छन् । यस्तो परम्पराले सहिद स्मारक ‘ए’ डिभिजन लिग २०७९–८० अघि पनि निरन्तरता पायो ।खेलाडीहरू यतिसम्म व्यस्त हुन्छन् कि उनीहरूले प्रत्येक दिन प्रतिस्पर्धात्मक खेल खेल्नैपर्छ । ‘ए’ डिभिजन लिग च्याम्पियन मछिन्द्रले यसपालि त्यस्तै गर्‍यो ।चन्द्रगढीमा भद्रपुर झापा गोल्डकप र उपत्यकामा केपी ओली कपमा प्रतिस्पर्धा गर्न मछिन्द्रका खेलाडीहरूले हरेक दिन मैदानमा उत्रिएपछि हवाई यात्रा गरेका थिए । आज चन्द्रगढीमा खेल्यो भने भोलि एन्फा कम्प्लेक्स वा दशरथ रंगशालामा खेल्नैपर्थ्यो । फागुन १६ गते मेची रंगशाला फाइनलको नतिजा टाइब्रेकरमा आर्मीलाई सुम्पिएको मछिन्द्रले त्यसको भोलिपल्ट (फागुन १७) दशरथ रंगशालामा सातदोबाटो युवा क्लबलाई पेनाल्टी शुटआउटमा पराजित गर्दै केपी ओली कप जितेको थियो । त्यसको चार दिनपछि (फागुन २१) लिग उपाधि रक्षाको अभियानमा उत्रिएको मछिन्द्र नयाँ सिजनको पहिलो खेलमै जावलाखेल युवा क्लबसँग ३–१ ले स्तब्ध भयो, जुन नसोचिएको नतिजा थियो । अघिल्लो सिजन बेहोरेको दुई गोललाई मछिन्द्रले यसपालि पहिलो खेलमै विपक्षी टिमको खातामा ३ गोल दिनुपर्‍यो ।शीर्ष श्रेणीको लिगमा अपराजित यात्रा १९ खेलमा समाप्त भएपछि मछिन्द्रका मुख्य प्रशिक्षक प्रवेश कटुवालले लगातार गाल्डकपमा सहभागी हुँदा खेलाडीहरू थकित भएको र पहिलो रोजाइकै ६–७ जना खेलाडी घाइते भएको बताएका थिए । लगातार दुईपल्टको डिफेन्डिङ च्याम्पियन मछिन्द्रले खेलाडीलाई मोफसलका प्रतियोगितामा कुनै यन्त्रजस्तै प्रयोग गरे । त्यसको चोट लिगमा पर्ने नै भयो । डिफेन्डर देवेन्द्र तामाङ, सुजल श्रेष्ठ, स्ट्राइकर विमल घर्तीमगरसहितका खेलाडीलाई उनीहरूको करिअरलाई धरापमा राख्दै मछिन्द्रले मैदान उतार्‍यो । त्यसैले हुनसक्छ मछिन्द्रले दोस्रो खेलमा आर्मीसँग च्यासल मैदानमा २–० को हार बेहोर्‍यो । मछिन्द्रलाई एन्फा कम्प्लेक्समा मनाङ मर्स्याङदीलाई गोलरहित रोक्दै अंकको खाता खोल्नु ठूलै उपलब्धि रह्यो ।मछिन्द्रका खेलाडीहरूका लागि ‘ए’ डिभिजन लिग २०७९–८० को सुरुआत पनि दिन्दिनै खेल्नुपर्ने गोल्डकपहरूभन्दा कम भएन । लिगको फरक यत्ति हो कि प्रत्येक दिनको सट्टा एक दिन बिराएर पनि प्रतिस्पर्धा गर्न पाइयो । मछिन्द्रले १० दिनभित्र चौथो खेल मंगलबार खेल्यो । संयोगले दशरथ रंगशालामा भएको खेल अंकतालिकाको अन्तिम दुई स्थान अर्थात् रेलिगेसन क्षेत्रका रहेका टिमबीचका प्रतिस्पर्धा बनेको थियो । यसमा मछिन्द्रले २–१ ले बाजी मार्दै जारी लिगमा पहिलो जित हात पार्‍यो ।रेलिगेसन टार्ने चुनौतीबाट गुज्रिएको पुलिसविरुद्ध ३ अंक जोड्न मछिन्द्रलाई सहज भएन । जापानी मिडफिल्डर युता सुजुकी र नाइजेरियन स्ट्राइकर ओलावाले ओलाडिपो आफिजलाई उतारेपछि मछिन्द्रले बल्ल लय समाते जस्तो देखियो । तर, खेलमा अग्रता भने पुलिसले लियो । रवि पासवानको क्रसमा अञ्जन राईले हेडर गोल गर्दै नवौं मिनेटमै पुलिसलाई १–० ले अगाडि बढाए । त्यसपछि आफिजले पहिलो हाफमै दुई गोल गरेर मछिन्द्रको संकटमोचन गरेका हुन् ।युताको पासमा पेनाल्टी क्षेत्रमा खुला रूपमा रहेका उत्सव राईले प्रहार गरेको बल डिफेन्डर सन्तोष हेमरनले रोकेका थिए । त्यसैमा अभिषेक गुरुङले प्रहार गरेपछि गोलकिपर सन्जित श्रेष्ठले रोकेको बल गोललाइन नजिकबाट आफिजले सहजै खाली पोस्टमा गोल गर्दै २० औं मिनेटमा खेल १–१ को स्थितिमा पुर्‍याए । उनले युताको क्रसमा ४० औं मिनेटमा उत्कृष्ट फिनिसिङ देखाउँदै मछिन्द्रलाई २–१ ले अघि बढाइदिए । उनले बल नियन्त्रण गर्ने क्रममै गोलकिपर सन्जितलाई पन्छाएपछि आकर्षक गोल गरेका थिए । आफिजले ४३ औं मिनेटमा पाएको ह्याट्रिक गर्नै अवसर भने उपयोग गर्न सकेनन् । उनले अभिषेकको क्रसमा गरेको हेडरमा सन्जितले उत्कृष्ट बचाउ गरे ।दोस्रो हाफमा पुलिसले राम्रो प्रदर्शन गरे पनि चाहिएको गोल गर्न सकेन । प्रताप गुरुङको फ्रिकिकमा ८५ औं मिनेटमा पोस्टनजिक अञ्जनले बल छुन सकेको भए खेलका कथा फेरिन सक्थ्यो । त्यसअघि सौरभ लिम्बु र विमलले मछिन्द्रको अग्रता बढाउने मौका गुमाइसकेका थिए । सौरभले ८९ औं मिनेटमा पेनाल्टी क्षेत्रबाहिरैबाट हानेको बलमा भने सन्जितले राम्रो बचाउ गरेका थिए ।‘रेलिगेसनको युद्धमा छौं । खेल जितेर त्योभन्दा माथि उठ्दै उपाधिका लागि खेल्ने गरी आएको हो,’ ४ खेलमा ४ अंक बनाएर रेलिगेसन क्षेत्र छाडेपछि मछिन्द्रका सहायक प्रशिक्षक सन्तोष न्यौपानेले भने, ‘पहिला अधिकतम खेलाडी घाइते थिए, बिस्तारै ठीक हुँदै छ । गल्ती सुधारेर निरन्तर अगाडि बढ्ने छौं । ओलावाले लयमा छन्, मोफसलमा पनि राम्रो गरेका थिए । श्रम स्वीकृतिले उनलाई खेलाउन ढिलाइ भएको हो । मिडफिल्डमा समस्या थियो, जापानी खेलाडी आएपछि समाधान भएको छ । हामी उपाधि जित्नकै लागि खेल्ने छौं । पुलिसविरुद्ध अन्त्यतिर दबाबमा परे पनि अनुशासित खेल्दै जित हासिल गरेका छौं ।’ उनको टिमले शीर्षस्थानमा रहेको चर्च ब्वाइजविरुद्ध चैत ३ मा प्रतिस्पर्धा गर्नेछ ।लगातार चौथो हार बेहोर्दै अंकतालिकाको पुछारमा रहेपछि पुलिसका मुख्य प्रशिक्षक चेतन घिमिरेले भने, ‘केही जुनियर खेलाडीलाई लिएर टिम बनाएका छौं । हामीलाई गाह्रो छ । तर, विदेशी खेलाडी ल्याउने निर्णय व्यवस्थापनले गर्‍यो भने जुनियरसहित टिम राम्रो हुनेछ । हाम्रो टिममा स्कोरिङको समस्या छ । हामीलाई डिफेन्स, मिडफिल्डर र फरवार्डमा विदेशी खेलाडी चाहिएको छ ।’ चौथो चरणसम्म अंकविहीन रहेको एक्लो टिम पुलिस नै हो । उसले यसअघि चर्च ब्वाइज, हिमालयन शेर्पा र संकटाविरुद्ध हार बेहोरेको थियो ।फ्रेन्ड्सको पहिलो जितदशरथ रंशगालामा भएको दिनको पहिलो खेलमा फ्रेन्ड्सले छिमेकी जावलाखेल युवा क्लबलाई २–१ ले पन्छाउँदै पहिलो जित हात पारेको छ । रफिक अमिनुको गोलमा १९ औं मिनेटमा अग्रता लिएको फ्रेन्ड्सलाई कप्तान प्रकाश बुढाथोकीले ४० औं मिनेटमा २–० ले अगाडि बढाएका थिए । जावलाखेलको लागि फोडे फोफनाले ८७ औं मिनेटमा गोल गरे । राम्रो लयमा रहेका कप्तान सीमान्त थापाले ९५ औं मिनेट (इन्ज्युरी समय) मा दोस्रो पहेँलो कार्ड (रातो) बेहोर्दै मैदान छाडेपछि जावालखेल १० खेलाडीमा सीमित भएको थियो ।पेनाल्टीमा प्रिसो उत्कृष्टसातदोबाटोस्थित एन्फा कम्प्लेक्समा मंगलबार भएको खेलमा इन्ज्युरी समयमा मनीष डाँगीको पेनाल्टी गोलकिपर येभेस प्रिसोले रोकेपछि संकटाले चर्च ब्वाइज युनाइटेडलाई पराजित गर्न असफल रह्यो । खेल गोलरहित टुंगिएपछि चर्च ब्वाइजको जित यात्रा तीन खेलमा रोकिएको छ ।मनीषले ९६ औं मिनेटमा पेनाल्टीमा दायाँतर्फ प्रहार गरेको बल प्रिसोले रोकेका थिए । त्यसैमा पोस्टनजिकै पुगेर नेल्सन कोन्फोरले प्रहार गरेको बल आकासिँदै बाहिरिँदा संकटा जितबाट वञ्चित भयो । आई लिग क्लब मुम्बई क्रेन्केबाट फर्किएका अञ्जन विष्टलाई उतारेको चर्च ब्वाइजले पहिलो हाफमा राम्रो प्रभाव देखायो । अञ्जनको पासमा १५ औं मिनेटमा प्रशान्त लक्समको प्रहारमा बल पोलमा लागेर फर्कियो । संकटाका जुनियर एन्केन्गेले १८ औं मिनेटमा हानेको बलमा पनि क्रसबार बाधक बन्यो । दोस्रो हाफमा भने संकटा बलियो देखिएको थियो । अपराजित चर्च ब्वाइज १० अंकसहित शीर्षस्थानमा छ भने ५ अंक पछाडि छ संकटा ।